National Aids Council:ICocid-19 Isiphazamise Inhlelo Zokulwisana leHIV eZimbabwe
Lokhu kuphume emhlanganweni wokuhlaziya umsebenzi wokulwisana legcikwane lengculaza eleHIV, oqoqwe ngabohlangothi lukahulumende olwe National Aids Council koBulawayo.
BULAWAYO — Abohlangothi lukahulumende olubona ngenhlelo zokumelana legcikwane lengculaza, olweNational Aids Council bethule umbiko oveza ukuba inani labantu abatholakale belegcikwane leli lehle kusukela ngomnyaka ka2010 kusiya ku2019. Kodwa bathi bakhathazekile ngoba belakho ukungenelisi ukulehlisa ngale indlela kusukela ngomnyaka ozayo kusiya ku2030 ngenxa yokuphazamiseka kwenhlelo zabo ngeCovid-19. Ekhuluma kumfundiso yobulili kanye legcikwane lengculaza ngoMvulo umqondisi weNAC koBulawayo, uNkosikazi Senatra Nyathi uchasise kabanzi ngenhlelo zabo. “Silenhlelo esizenzayo ezokulwisana lokumemetheka kwegcikwane lengculaza kodwa ziphazamisekile ngesikhathi seCovid-19 okulakho ukubangela ukuba ilizwe lehluleke ukugcwalisa izimiso zika2030 ezokuthi kungabi lamuntu obulawa ligcikwane lelu kumbe ukulibamba.” Obona ngokuqhutshwa kwenhlelo enhlanganisweni eyeSexual Rights Centre, uMnu Mojalifa Mokoele Ndlovu laye upha imibono yabo ngokumemethekiswa kwenani labalakho ukuthelelwa iHIV ngesikhathi ilizwe limelana leCovid-19. “Udubo lukhona oluthe lwahlangana lomhlaba jikelele lweCovid-19 okubangele ukuba abanye abantu behluleke ukuyaphambili ngokunatha amaphili okuyingozi ngoba ngesinye isikhathi bebesehluleka ukuyalanda amaphilisi ezibhedlela ngenxa yemigoqo yeCovid-19.” UMfundisi uMnu Elisha Mungure ongene umhlangano weNAC yena uthi ukungaziphathi ngesikhathi seCovid 19 kulakho ukubangele ukumemetheka kweHIV. “Sibone abantwa bengasayi esikolo ngesikhathi seCovid-19 abazali besehluleka ukubanakekela ngendlela ababalisi ababanakekela ngayo Inengi labantwana abangamantombazana zizathi zivulwa izikolo sebemithi bazakwehluleka ukubuyela esikolo njalo abanye bakhona bazabe sebeleHIV-AIDS.” EMaNdebeleni inhlelo zeNational AIDS Council seziveze ukuba eBulilima inani labantu ababanjwa ligcikwane lengculaza likokuthathu ekhulwini okuphezulu uma kuqathaniswa lezinye iziqinti ezweni. Ugatsha lwezempilakahle kuziqondiso abakhangelele ukuzifika bahlela ukuba ngomnyaka ka2030 kumele kungabi lamuntu ozaphind’ebanjwe eleHIV, ubandlululo kanye lokubulawa yilo kodwa iNAC ithi bazakwehluleka ukufinyelela kulokho ngenxa yokuqhamuka kweCovid 19. Ugatsha lwezempilakahle luthi, belikhangelela ukuthi inani labantu abathelelwa iHIV, ababandlululwayo kanye lababulawa yilo libe lehle ngesilinganiso sokungamatshumi ayisitshiyangalonye ekhulwini-90% kodwa kuzakubanzima ukufika lesosibanga ngenxa yeCovid-19 kanye lendlela abantu abaziphatha ngayo.